Den korteste vej til et godt naboskab er god kommunikation og respekt for hinanden. Oplever du, at din nabos adfærd virker generende på dig, anbefaler vi at du kontakter vedkommende og på en rolig facon fortæller om, hvad du oplever som generende. Måske drejer det sig blot om at få skruet ned for musikken, når du gerne vil sove, hvilket de fleste heldigvis har forståelse for.
Har du flere gange forsøgt at tale med naboen uden at problemet er løst, så kan du sende os en skriftlig klage omkring det, du er utilfreds med. I din klage skal du anføre, hvem der forårsager problemet og hvad du selv har gjort for at prøve at løse problemet. Drejer det sig fx om høj musik, kan du med fordel anføre, i hvilke perioder det har stået på. Vær gerne så præcis som muligt, så vi kan tage din henvendelse videre til den pågældende.
Ønsker du at være anonym i forhold til den person du klager over, er dette muligt - vi skal blot kende dit navn, før vi behandler din klage.